# REGULAMENTUL DE ORGANIZARE ŞI FUNCŢIONARE AL PARCULUI NAŢIONAL CĂLIMANI

## 

## Capitolul I. Înfiinţarea, scopul, limitele, zonarea şi managementul Parcului Naţional Călimani

Art.1 Parcul Naţional Călimani, înfiinţat prin Ordinul ministrului nr.7 din 1990, reconfirmat prin Legea nr. 5 din 2000 şi delimitat prin Hotărârea guvernului nr. 230 din 2003, este arie naturală protejată de interes national, este inclus în ROSCI0019 Călimani-Gurghiu declarat prin Ordinul ministrului mediului şi dezvoltării durabile nr. 1964 din 2007 cu modificările și completările ulterioare, se suprapune parțial peste situl ROSCI0051 Cușma, declarat prin același ordin și este inclus în situl ROSPA0133 Munții Călimani, declarat prin Hotărârea de Guvern nr. 971 din 2011, pentru modificarea și completarea Hotărârii de guvern nr. 1284 din 2007.

Art.2 Parcul Naţional Călimani face parte din categoria parcurilor naţionale, ce au drept scop protecţia şi conservarea unor eşantioane reprezentative pentru spaţiul biogeografic naţional, cuprinzând elemente naturale cu valoare deosebită sub aspect fizico- geografic, floristic, faunistic, hidrologic, geologic, paleontologic sau de altă natură, oferind posibilitatea vizitării în scopuri ştiinţifice, educative, recreative şi turistice, conform Ordonanţei de urgenţă a guvernului nr.57 din 2007, cu modificările şi completările ulterioare.

Art.3 Limitele Parcului Naţional Călimani, conform studiilor de fundamentare ce au stat la baza Legii nr. 5 din 2000 şi delimitărilor din Hotărârea guvernului nr. 230 din 2003 sunt cele prezentate în Anexa nr. 2 la Planul de management. Suprafaţa parcului înscrisă în Legea nr.5 din 2000, este de 24.041,00 ha, iar cea rezultată în urma prelucrării în sistem GIS a hărţii anexă la Hotărârea guvernului nr.230/2003, este de 24.556,89 ha.

Art.4 Responsabilitatea administrării Parcului Naţional Călimani, a suprafeței din situl ROSCI0019 Călimani- Gurghiu care se suprapune cu Parcul Național Călimani, precum și a sitului ROSPA0133 Munții Călimani, revine Administraţiei Parcului Naţional Călimani R.A..

1. În acest scop, Administraţia Parcului Naţional Călimani R.A.:
2. elaborează Planul de management prin care se realizează gospodărirea unitară şi integrată a ariei naturale protejate;
3. urmăreşte respectarea acestuia;
4. organizează şi desfăşoară activităţi specifice şi supraveghează toate activităţile care se desfăşoară pe teritoriul Parcului Naţional Călimani astfel încât să se asigure îndeplinirea obiectivelor de management ale parcului și ale siturilor de importanță comunitară, în conformitate cu obiectivele stabilite prin Ordonanţa de urgenţă a guvernului nr. 57 din 2007, cu modificările şi completările ulterioare.
5. Administraţia Parcului Naţional Călimani R.A. avizează activităţile care se desfăşoară pe suprafaţa Parcului Naţional Călimani și a siturilor de importanță comunitară aflate în administrare, în baza solicitărilor scrise depuse de către solicitanți. În urma analizării solicitărilor, după caz, administraţia parcului solicită completarea dosarelor cu studii şi documentaţii specifice.
6. Activităţile susceptibile de a avea impact negativ asupra ariei naturale protejate se analizează în Consiliul Ştiinţific al Parcului Naţional Călimani. Consiliul Ştiinţific, după analizarea documentaţiilor şi votul membrilor, emite o hotărâre de consiliu știinţific iar administraţia parcului răspunde solicitanților prin eliberarea unui aviz care va fi conform cu hotărârea consiliului știinţific. Pentru anumite categorii de activităţi, consiliul știinţific va delega responsabilitatea avizării acestora direct administraţie parcului.

Art.5 Activităţile Administraţiei Parcului Naţional Călimani R.A. legate de conservarea biodiversităţii sunt coordonate şi avizate de Consiliul Ştiinţific al Parcului Naţional Călimani constituit prin ordin de ministru.

Art.6 Participarea factorilor interesaţi la gospodărirea parcului și a siturilor de importanță comunitară suprapuse peste acesta, se asigură prin Consiliul Consultativ de Administrare, care are un rol consultativ în planificarea şi realizarea activităţilor legate de gospodărirea Parcului Naţional Călimani, constituit prin ordin de ministru.

Art. 7 Regulamentul parcului cuprinde regulile specifice care trebuie aplicate în aria protejată pentru atingerea măsurilor de management specifice pentru parcul naţional şi pentru porțiunile de situri Natura 2000 care se suprapun pe suprafaţa acestuia.

Art. 8

1. În vederea avizării activităţilor/planurilor/proiectelor care urmează să se desfăşoare pe suprafaţa parcului, solicitanţii depun o cerere scrisă la Administrația Parcului Național Călimani R.A., însoţită de următoarele:

a. prezentarea/descrierea solicitantului, date de contact;

b. localizarea activităţilor/planurilor/proiectelor pentru care se solicită avizul;

c. descrierea activităţilor/planurilor/proiectelor pentru care se solicită avizul, inclusiv perioada propusă de desfăşurare şi modalităţile/tehnologiile propuse de executare;

d. documentaţia tehnică aferentă, după caz;

e. alte avize, studii şi autorizaţii obţinute, după caz;

1. În funcţie de solicitare, Administrația Parcului Național Călimani R.A. solicită informaţii şi documentaţii suplimentare relevante.
2. În avizele eliberate Administrația Parcului Național Călimani R.A. poate insera condiţii privind desfăşurarea activităţilor/ planurilor/ proiectelor.
3. Valabilitatea unui aviz eliberat de Administrația Parcului Național Călimani R.A. este pentru perioada execuției lucrării, dacă nu intervin modificari la plan/program/proiect/activitate sau dacă nu intervin modificări naturale pe amplasament. În cazul în care intervin modificări, se va solicita un nou aviz.
4. Avizele negative eliberate de Administrația Parcului Național Călimani R.A. vor fi însoţite de o motivaţie a respingerii solicitării respective.
5. Pe parcursul desfăşurării activităţilor/ planurilor/ proiectelor avizate, Administrația Parcului Național Călimani R.A. verifică respectarea condiţiilor impuse în avizele eliberate precum şi respectarea documentaţiilor, modalităţilor şi tehnologiilor propuse de solicitanţi. În caz de nerespectare a acestora, Administrația Parcului Național Călimani R.A. solicită remedierea aspectelor sesizate şi, în cazuri motivate, poate retrage avizul dat. În cazul retragerii avizelor, lucrările respective în derulare se sistează, iar Administrația Parcului Național Călimani R.A. informează autorităţile de mediu cu privire la retragerea avizului dat. Nu se acceptă reavizarea unui solicitant care nu a respectat condiţiile impuse prin avizul dat de către Administrația Parcului Național Călimani R.A..

## Capitolul II. Reglementarea activităţilor în Parcul Naţional Călimani

Activităţile de silvicultură, cinegetice şi de pescuit

Art.9 Pe terenurile care fac parte din fondul forestier inclus în Parcul Naţional Călimani se execută numai lucrările prevăzute în amenajamentele silvice, specifice ariilor protejate cu respectarea reglementărilor în vigoare privind zonarea funcţională a pădurilor şi a zonării Parcului Naţional Călimani, respectiv:

1. În Rezervația Științifică 2.730 Jnepenișul cu *Pinus cembra* și în zonele cu protecţie strictă nu se acceptă intervenţii în cazul apariţiei unor calamităţi naturale provocate de factori abiotici sau biotici.
2. În zona de protecţie integrală a Parcului Național Călimani nu se vor executa nici un fel de lucrări de exploatare a pădurilor, personalul silvic angajat al administratorilor fondului forestier şi a suprafeţelor din afara fondului forestier efectuând doar paza acestor păduri, cu excepția cazurilor menționate în Ordonanța de urgență a guvernului nr. 57 din 2007, cu modificările și completările ulterioare, și avizate de Administrația Parcului Național Călimani R.A., în urma hotărârii Consiliului Științific;
3. În zona de conservare durabilă se execută numai lucrări:
4. de îngrijire şi conducere a arboretelor;
5. lucrări speciale de conservare cu accent pe promovarea regenerării naturale şi fără extragerea lemnului mort, cu excepţia cazurilor în care se manifestă atacuri de dăunători ai pădurii ce se pot extinde pe suprafeţe întinse, în primul rând de parcele întregi limitrofe Rezervației Științifice 2.730 Jnepenișul cu *Pinus cembra* și zonelor cu protecţie strictă sau integrală;
6. În restul zonei de conservare durabilă este permisă aplicarea de tratamente silvice care promovează regenerarea pe cale naturală a arboretelor:

i. tratamentul tăierilor de transformare spre grădinărit,

ii. tratamentul tăierilor grădinărite şi cvasigrădinărite,

iii. tratamentul tăierilor progresive clasice sau în margine de masiv cu perioada de regenerare de minimum 10 ani.

d. Tratamentele silvice se vor aplica cu restricţiile impuse de planul de management al parcului;

1. Alte lucrări de exploatare decât cele prevăzute în amenajamentele silvice se execută conform prevederilor legale în vigoare.
2. Pe terenurile cu vegetaţie forestieră situate în afara fondului forestier naţional din Parcul Național Călimani se respectă prevederile legale în vigoare.
3. Tăierile în vegetaţia forestieră din afara fondului forestier naţional și lucrări de intreținere a pășunilor se fac cu avizul Administrației Parcului Național Călimani R.A.
4. La amenajarea pădurilor de pe teritoriul Parcului Naţional Călimani se vor respecta normele tehnice de amenajare specifice ariilor protejate.
5. Proiectele amenajamentelor silvice pentru fondul forestier național de pe raza Parcului Național Călimani, în scopul punerii în concordanţă cu Planul de management al parcului, vor fi avizate de Administrația Parcului Național Călimani R.A.. În acest sens, beneficiarul și proiectantul care efectuează lucrările de amenajare invită la elaborarea temei de proiectare, la lucrările Conferinţei I- a de amenajare un reprezentant al Administrației Parcului Național Călimani R.A. şi depune la aceasta o copie a proiectului de amenajare silvică în vederea avizării. De asemenea, beneficiarul/ proiectantul care efectuează lucrările de amenajare va solicita participarea unui membru al Administrației Parcului Național Călimani R.A. la aceste verificări la o dată ulterioară, stabilită de comun acord. După verificarea în teren, va depune la Administrația Parcului Național Călimani R.A. o copie a documentației pentru conferinţa a II-a de amenajare cu cel puţin o lună înainte. Autoritatea competentă pentru aprobarea amenajamentelor şi a studiilor sumare de amenajare invită un reprezentant al Administrației Parcului Național Călimani R.A. la conferinţele de amenajare şi la comisiile de avizare.
6. La încadrarea pădurilor în grupe, subgrupe şi tipuri funcţionale se va ţine cont şi de prevederile ghidului de amenajare şi gospodărire a pădurilor în arii naturale protejate.
7. Administrația Parcului Național Călimani R.A. avizează în fondul forestier naţional şi în vegetaţia forestieră din afara fondului forestier naţional de pe raza Parcului Național Călimani, urmând a sesiza administratorii în cazul constatării unor nereguli în fond forestier naţional de stat şi respectiv Inspectoratele Teritoriale de Regim Silvic şi Vânătoare în cazul constatării unor nereguli în fond forestier naţional privat, sau proprietate a unităţilor administrativ teritoriale sau în cazul vegetaţiei forestiere din afara fondului forestier naţional.
8. Activităţile reglementate prin amenajamentele silvice în vigoare precum şi alte activităţi: protecţia pădurilor, amenajarea căilor de colectare a materialului lemnos, activități cinegetice şi altele asemenea, care se desfăşoară în perimetrul parcului sau în vecinătatea acestuia, în situaţia în care acestea pot perturba activitatea în parc, vor fi aduse la cunoştinţa Administrației Parcului Național Călimani R.A., şi va fi necesar acordul acestuia. În scopul avizării execuției lucrărilor silviculturale, Administraţia Parcului Naţional Călimani R.A. va verifica în teren soluțiile tehnice propuse.

Art. 10 Prin acordul eliberat de către Administrația Parcului Național Călimani R.A., se vor impune măsurile de conservare ale speciilor și habitatelor din parc, în conformitate cu Capitolul nr. 6 din Planul de management.

Art.11

1. Pe teritoriul Parcului Național Călimani, activitatea cinegetică se reglementează conform dispozițiilor Legii nr. 407 din 2006 a vânătorii și protecției fondului cinegetic, cu modificările și completările ulterioare.
2. Constatarea contravenţiilor şi aplicarea sancţiunilor se fac de către:

a. personalul salariat cu atribuţii în domeniul cinegetic din cadrul administratorului fondului cinegetic din imediata vecinătate a parcului;

b. personalul structurilor de administrare a ariilor naturale protejate;

c. alte categorii de personal, conform prevederilor legale în vigoare.

1. Pentru resursele acvatice vii din habitatele piscicole naturale din apele de munte de pe raza Parcul Naţional Călimani, se stabileşte un regim special de conservare durabilă. În acest sens, administratorii fondurilor piscicole, nu vor amenaja zone de pescuit recreativ-sportiv, constituind pentru apele de munte din Parcul Naţional Călimani zone oprite, cu asigurarea pazei şi ocrotirii fondului piscicol, în conformitate cu prevederile legale în vigoare.
2. Orice proiect propus a se desfăşura în fondurile cinegetice și piscicole din vecinătatea ariei naturale protejate, va fi supus evaluării adecvate de mediu şi avizării Consiliul Ştiinţific al Parcului Naţional Călimani.
3. Pentru speciile de plante şi animale sălbatice terestre, acvatice şi subterane, care se află sub regim strict de protecţie, inclusiv cele prevăzute în anexele nr. 4A şi 4B din Ordonanţa de urgenţă a guvernului nr. 57 din 2007, cu modificările şi completările ulterioare, precum şi speciile incluse în lista roşie naţională sunt interzise:

a. orice formă de recoltare, capturare, ucidere, distrugere sau vătămare a exemplarelor aflate în mediul lor natural, în oricare dintre stadiile ciclului lor biologic;

b. perturbarea intenţionată în cursul perioadei de reproducere, de creştere, de hibernare şi de migraţie;

c. distrugerea bârloagelor, vizuinelor sau culcuşurilor;

d. deteriorarea, distrugerea şi/sau culegerea intenţionată a cuiburilor şi/sau ouălor din natură;

e. deteriorarea şi/sau distrugerea locurilor de reproducere ori de odihnă;

f. recoltarea florilor şi a fructelor, culegerea, tăierea, dezrădăcinarea sau distrugerea cu intenţie a acestor plante în habitatele lor naturale, în oricare dintre stadiile ciclului lor biologic;

g. deţinerea, transportul, comerţul sau schimburile în orice scop ale exemplarelor luate din natură, în oricare dintre stadiile ciclului lor biologic.

1. Colectarea/recoltarea de specii de floră şi faună se poate face doar în scop ştiinţific şi numai cu acordul scris al Administrației Parcului Național Călimani R.A., cu excepţia speciilor comune de plante folosite în scop medicinal care urmează regimul prevăzut la alin 8. pe baza recomandării Consiliului Ştiinţific, numai după obţinerea avizului autorităţii centrale pentru protecţia mediului.
2. În Rezervația Științifică 2.730 Jnepenișul cu *Pinus cembra*, se interzice prelevarea de probe din specia *Pinus cembra*, atât din lemnul viu cât și din cel mort pe o perioadă nedeterminată.
3. Colectarea speciilor de plante medicinale comune se poate face numai în suprafeţele situate în afara rezervațiilor științifice, a zonelor cu protecţie strictă şi a zonelor de protecţie integrală, de către membrii comunităţilor locale şi în limita capacităţii de suport a ecosistemelor, în cantităţi mici, necesare uzului familial şi nu în scop comercial.

Art.12 În cazul producerii fenomenelor de forţă majoră, instituţiile abilitate intervin conform prevederilor legale, cu obligativitatea înştiinţării Administraţiei Parcului Naţional Călimani R.A. care va participa activ la acţiunile de alertare şi mobilizare în vederea prevenirii şi eliminării efectelor unor asemenea evenimente.

Păşunat

Art.13

1. Utilizarea păşunilor din Parcul Național Călimani este permisă persoanelor din comunităţile locale care deţin suprafeţe în zona Parcului Naţional Călimani, în condiţiile prevăzute în prezentul Regulament, în baza unui contract încheiat cu administratorul legal al paşunii şi cu avizul Administraţiei Parcului Naţional Călimani R.A.
2. Închirierea păşunilor către deţinători de animale din zona învecinată Parcului Naţional Călimani, alţii decât proprietarii păşunilor, se face pe bază de contract încheiat între părţi cu acordul Administraţiei Parcului Naţional Călimani R.A. şi a autorităţilor administraţiilor publice locale.
3. Utilizatorul legal al păşunii, după semnarea contractului, are obligaţia de a solicita și a obţine acordul Administrației Parcului Național Călimani R.A. anterior introducerii animalelor pe păşune.
4. Răspunderea privind utilizarea corectă a păşunilor și menținerea capacității de suport a acestora, revine proprietarilor şi administratorilor acestora.

Art.14 Pe teritoriul Parcului Naţional Călimani, activitatea pastorală se desfăşoară respectându-se amenajamentele pastorale şi studiile de specialitate în domeniu, aprobate de Administraţia Parcului Naţional Călimani R.A..

Art.15

1. Păşunatul este interzis în Rezervația Științifică 2.730 Jnepenișul cu *Pinus cembra* și în zona cu protecție strictă.
2. Amplasarea de stâne şi adăposturi pastorale este permisă numai cu aprobarea Administraţiei Parcului Naţional Călimani R.A..
3. Păşunatul se permite doar pe suprafeţele păşunilor delimitate prin studiile pastorale, fiind interzis pe grohotişuri, pe stâncăriile înierbate şi în jnepenişuri.
4. Este interzisă amplasarea locurilor de târlire în imediata apropiere a pâraielor sau a lacurilor alpine sau în amonte de lacuri şi potecile turistice. Târlirea se va face prin schimbarea locului de staţionare a turmelor după 4 – 6 nopţi.
5. Pe teritoriul Parcului Naţional Călimani se interzice însoţirea turmelor şi cirezilor de câini fără jujeu, nevaccinaţi, nedehelmintizaţi şi în număr mai mare de 3, reglementat de autoritatea publică centrală care răspunde de silvicultură, conform Ordinului ministrului agriculturii, alimentaţiei şi pădurilor nr. 280 din 2003 pentru aprobarea Reglementărilor tehnice privind jujeul purtat de câinii pentru pază care însoţesc turmele şi cirezile de animale pe fondurile cinegetice. Pentru fiecare câine este obligatoriu să se prezinte carnetul de sănătate, iar pentru celelalte animale domestice din turmă, dovada controlului sanitar– veterinar.
6. Trecerea prin fond forestier se va face cu respectarea reglementărilor în vigoare, în baza contractului încheiat cu administratorii/ proprietarii de pădure.
7. Administraţia Parcului Naţional Călimani R.A., împreună cu reprezentanţii Autorităţii Naţionale Sanitar- Veterinare, verifică respectarea normelor sanitar- veterinare pe cuprinsul parcului.
8. Asigurarea cu lemn pentru întreținerea stânelor, a adăposturilor pentru animale și ca lemn de foc, se face la solicitarea administratorului/ proprietarului pășunii, cu avizul Administrației Parcului Național Călimani R.A..

Art.16 Administraţia Parcului Naţional Călimani R.A., în măsura identificării unor surse de finanţare, realizează periodic studii pentru stabilirea capacităţii de suport a păşunilor pe care le aduce la cunoştinţa proprietarilor în vederea reglementării în consecinţă a păşunatului.

Art.17 Lucrările de întreţinere a păşunilor din Parcul Naţional Călimani, solicitate de către proprietar sau administrator, vor fi avizate de către Administrația Parcului Național Călimani R.A., în urma verificării pe teren și a achitării tarifului de avizare.

Art.18 Administraţia Parcului Naţional Călimani R.A. monitorizează activitatea de păşunat în parc pentru stabilirea impactului acesteia asupra florei şi faunei, şi a unor eventuale restricţii în zonele afectate.

Cercetare ştiinţifică

Art.19 Acţiunile de monitorizare a florei și faunei de pe toată suprafaţa parcului revin în sarcina Administraţiei Parcului Naţional Călimani R.A..

Art.20 Administraţia Parcului Naţional Călimani R.A. va asigura în limita fondurilor alocate, monitorizarea continuă a elementelor endemice, periclitate sau rare, precum şi a habitatelor şi peisajelor caracteristice, a speciilor indicatoare.

Art.21 În baza rezultatelor temelor de cercetare desfăşurate în Parcul Naţional Călimani, acceptate şi avizate de forurile ştiintifice abilitate, Administraţia Parcului Naţional Călimani R.A. stabileşte măsurile necesare în vederea prevenirii şi împiedicării distrugerii voite sau accidentale de către om a speciilor de plante sau animale, habitate şi peisaje strict ocrotite de pe suprafaţa parcului, măsuri care se avizează de către Consiliul Ştiinţific.

Art.22 Activitatea de cercetare ştiinţifică pe teritoriul Parcul Naţional Călimani se desfăşoară cu avizul administraţiei parcului, care sprijină logistic, la solicitare și în măsura posibilităţilor, această activitate. Temele de cercetare de pe teritoriul Rezervaţiei Ştiinţifice 2730 Jnepenișul cu *Pinus cembra*, se vor efectua cu acordul Academiei Române, și al Administrației Parcului Național Călimani R.A. care va fi beneficiarul rezultatelor cercetărilor.

Art.23 În cazul temelor de cercetare care necesită date/informaţii privind Parcul Naţional Călimani, furnizate de către administraţia parcului, se va încheia un contract cu cei care derulează tema, contract care să asigure accesul Administraţiei Parcului Naţional Călimani R.A. la rezultate în vederea utilizării lor în activitatea de management a parcului.

Turism, reguli de vizitare

Art.24 În Parcul Naţional Călimani sunt permise activităţi de ecoturism şi de educaţie, cu respectarea regulilor de vizitare a parcului, potrivit prezentului regulament.

Art.25

* 1. Accesul în Rezervația Științifică 2.730 Jnepenișul cu *Pinus cembra* este permis doar în baza autorizaţiei eliberate de către Administrația Parcului Național Călimani R.A.. Accesul va fi aprobat numai pentru cercetători, biologi sau alţi specialişti, în domenii legate de conservare. Grupurile vor fi de maxim 8 persoane şi vor fi însoţite de un reprezentant al administraţiei parcului.
  2. Excepţiile de la restricţia de acces vor fi: personalul Administraţiei Parcului Naţional Călimani R.A., personalul silvic şi personalul împuternicit pentru patrulări sau controale în cazul în care aceste categorii sunt în exerciţiul funcţiunii, pe bază de delegaţie sau legitimaţii.

Art.26

* 1. Vizitarea Parcului Naţional Călimani se face fără achitarea tarifului de vizitare.
  2. Administrația Parcului Național Călimani R.A. poate institui un tarif de vizitare aprobat în condiții legale.

Art.27

* 1. Vizitarea Parcului Naţional Călimani este permisă numai pe traseele marcate cu semne convenţionale.
  2. Administrația Parcului Național Călimani R.A. nu este răspunzătoare pentru orice eveniment/ accident suferit de vizitatori pe durata prezenței acestora în parc.
  3. Abaterea de la traseele menţionate la aliniatul 1 este permisă pentru:

a. personalul Administrației Parcului Național Călimani R.A.

b. patrulări ale persoanelor autorizate de Administraţia Parcului Naţional Călimani R.A., cu delegaţii eliberate de Administraţia Parcului Naţional Călimani R.A.;

c. membrii serviciilor publice Salvamont în acţiuni de salvare, patrulări sau antrenamente;

d. personal silvic în exercitarea atribuţiunilor de serviciu;

e. personal de însoţire a animalelor la păşunat;

f. cercetători, în cadrul programelor de cercetare și temelor avizate de Administraţia Parcului Naţional Călimani R.A., cu aprobare scrisă de la Administraţia Parcului Naţional Călimani R.A.;

g. competiţii, acţiuni, tabere organizate, în cazul în care prin programul acţiunii s-a solicitat şi motivat abaterea de la trasee şi s-a aprobat de către Administraţia Parcului Naţional Călimani R.A.;

h. personal de la alte unităţi/ instituţii, cu delegaţie în interes de serviciu, cu avizul Administraţiei Parcului Naţional Călimani R.A.;

i. proprietari/ administratori de terenuri din parc precum şi împuterniciţi ai acestora;

Art.28 Întreţinerea şi completarea marcajelor turistice, deschiderea de noi trasee şi amplasarea panourilor indicatoare şi informative se fac numai cu aprobarea Administraţiei Parcului Naţional Călimani R.A. şi în conformitate cu Hotărârea guvernului nr. 77 din 2003 privind instituirea unor măsuri pentru prevenirea accidentelor montane şi organizarea activităţii de salvare în munţi;

Art.29 Camparea pe teritoriul Parcului Naţional Călimani se reglementează astfel:

1. Camparea pe teritoriul parcului se va face în locuri special amenajate, marcate şi delimitate;
2. În locurile amenajate de deţinătorii de terenuri cu avizul Administraţiei Parcului Naţional Călimani R.A.;
3. Camparea în afara perimetrelor permise se poate face numai în urmatoarele situaţii:
4. pentru personalul Administraţiei Parcului Naţional Călimani R.A.;
5. pentru cercetători, cu avizul Administraţiei Parcului Naţional Călimani R.A.;
6. pentru voluntarii care lucrează pe teritoriul parcului cu aprobarea Administraţiei Parcului Naţional Călimani R.A., în situaţia în care sarcinile primite o impun;
7. În locurile de campare se poate încasa tarif de campare de către administratorii terenului/ariei protejate sau împuterniciţii acestora. Acest tarif se avizează de către Administraţie Parcului Naţional Călimani R.A. şi se afişează obligatoriu în apropierea locului de campare de către cei care îl încasează.

Art.30 Aprinderea focului pe teritoriul Parcului Naţional Călimani se reglementează astfel:

1. Este permisă doar în vetrele special amenajate în acest scop în locurile de campare, cu lemn de foc asigurat de administratorii locurilor respective. Se vor respecta normele de prevenire şi stingere a incendiilor;
2. Este interzisă aprinderea focului în golul alpin şi în fondul forestier, cu excepţia locurilor special amenajate de către administratorul terenului/ ariei protejate. În locurile de campare din golul alpin sau cele din alte zone, în care nu se asigură lemn de foc de către proprietari, se permite doar utilizarea primusului;

Art.31 Regimul deşeurilor pe teritoriul Parcului Naţional Călimani se reglementează astfel:

1. Este interzisă abandonarea deşeurilor de orice fel pe teritoriul Parcului Naţional Călimani; turiştii au obligaţia de a evacua deşeurile pe care le generează pe timpul vizitării parcului. Deşeurile vor fi evacuate în afara parcului în locuri special amenajate pentru colectare;
2. Gestionarii cabanelor și locurilor de campare, au responsabilitatea evacuării deşeurilor în afara parcului, cu respectarea condiţiilor legale;

Art.32 Se interzice: tăierea, incendierea, distrugerea sau degradarea prin orice mijloace a jneapănului, cu excepţia lucrărilor de întreţinere a traseelor turistice avizate de Administraţia Parcului Naţional Călimani R.A..

Art.33 Se interzice tăierea, ruperea sau scoaterea din rădăcini a arborilor, puieţilor sau lăstarilor, precum şi însuşirea celor rupţi sau doborâţi de fenomene naturale.

Art.34 Se interzice distrugerea, degradarea, respectiv colectarea în scop comercial, fără acordul Administraţiei Parcului Naţional Călimani R.A., a ciupercilor, fructelor de pădure, plantelor, animalelor, rocilor şi a oricăror eşantioane de origine naturală de orice fel din Parcul Naţional Călimani.

Art.35 Colectarea de specii de floră, faună, roci şi a oricăror eşantioane de origine naturală în Rezervația Științifică 2.730 Jnepenișul cu *Pinus cembra* și zonele cu protecţie strictă și integrală este interzisă. În cazuri excepționale, se acceptă numai cu acordul scris al Administraţiei Parcului Naţional Călimani R.A..

Art.36 Accesul câinilor în Parcul Naţional Călimani este permis doar în condiţiile în care câinii sunt ţinuţi permanent în lesă şi cu achitarea tarifului de intrare pentru câini. Pentru fiecare câine, stăpânii trebuie să prezinte carnetul de sănătate. Formaţiile Salvamont şi patrulele organizate cu scop de pază pot utiliza în acţiunile lor câini utilitari.

Art.37 Tulburarea liniştii în parc prin orice fel de mijloace: strigăte, pocnitori, folosirea de echipamente audio şi altele asemenea, este strict interzisă.

Art.38 Este strict interzisă distrugerea sau degradarea panourilor informative şi indicatoare, precum şi a plăcilor, stâlpilor sau a semnelor de marcaj de pe traseele turistice.

Art.39 Este strict interzisă degradarea refugiilor, adăposturilor, podeţelor sau a oricărei alte construcţii sau amenajări de pe teritoriul parcului.

Art.40 Scăldatul şi utilizarea de detergenţi pentru spălare în apele curgătoare şi în lacurile alpine, sunt interzise.

Art.41 Folosirea ambarcaţiunilor de orice tip pe lacurile alpine, cu excepţia celor destinate pentru colectarea de probe pentru cercetări ştiinţifice, este interzisă.

Art.42 Administraţia Parcului Naţional Călimani R.A. monitorizează turismul pe teritoriul parcului, în vederea stabilirii impactului acestei activităţi asupra florei, faunei, solului şi rocilor din parc şi pentru stabilirea măsurilor de protecţie ce se impun, inclusiv a celor de restricţionare a accesului turiştilor, dacă acest lucru se impune pentru conservare.

Art.43 Accesul publicului cu mijloace motorizate se reglementează de către Administraţia Parcului Naţional Călimani R.A. în colaborare cu deţinătorii şi administratorii drumurilor aflate pe teritoriul Parcului Naţional Călimani.

Art.44 Fotografierea și filmarea pe teritoriul parcului în scop comercial se tarifează, iar pe materialele fotografice şi înregistrările video se va menţiona faptul că au fost preluate din Parcul Naţional Călimani.

Serviciul Salvamont

Art.44 Pe teritoriul Parcului Naţional Călimani activează formaţii Salvamont care patrulează pe traseele turistice şi intervin în caz de accidentare a turiştilor aflaţi în Munţii Călimani.

Art.45 Administraţia Parcului Naţional Călimani R.A. colaborează cu membrii echipelor Salvamont în acţiunile de pază şi de coordonare a voluntarilor cu ocazia diverselor activităţi, organizate pe teritoriul parcului.

Art.46 Administraţia Parcului Naţional Călimani R.A. sprijină logistic echipele Salvamont în limita posibilităţilor în cazuri de forţă majoră.

Art.47

1. Excursii, tabere, competiţii, manifestări de grup de orice fel, cursuri de orice fel care presupun accesul pe teren în zona parcului se organizează doar cu avizul Administraţiei Parcului Naţional Călimani R.A..

2. Pe teritoriul Parcului Naţional Călimani cursurile de alpinism sau de ghizi sunt permise doar cu avizul Administraţiei Parcului Naţional Călimani R.A. sub supravegherea serviciului public Salvamont, dacă acestea sunt autorizate, organizate şi conduse de instructori.

Construcţii

Art.48 În Parcul Naţional Călimani există următoarele clădiri:

1. Clădirile aflate în incinta exploatării miniere- în curs de demolare şi reconstrucţie ecologică;
2. Refugiul Salvamont Topliţa;
3. Cabana Meteo Reţitiş;
4. Stânele comunităţilor locale;
5. Refugiul Salvamont şi refugiul de supravieţuire din zona Bistricioru;
6. Cabana forestieră Cocoşu;
7. Cabana forestieră Negoiu;
8. Refugiul Negoiu;
9. Cabana forestieră- adăpostul de muncitori- Tihu;
10. Cabana forestieră Tătaru de pe pârâul Tihu;
11. Cabana forestieră Mijlocu.

Art.49 Pe teritoriul Parcului Naţional Călimani este interzisă realizarea oricăror construcţii, cu excepţia celor care vor deservi activităţii de cercetare, administrare şi gospodărire a parcului.

Art.50 Construirea de cabane/adăposturi turistice sau realizarea oricăror altor în imediata vecinătate a parcului se va face conform reglementărilor legale în vigoare. Documentaţiile se avizează de către Administrația Parcului Naţional Călimani R.A.

Art.51 Modificările aduse planurilor de urbanism existente, se fac cu avizul Administraţiei Parcului Naţional Călimani R.A., în baza studiilor de impact.

Art.52 Documentaţiile de mediu privind modificarea planurilor generale de urbanism pentru zonele din interiorul parcului se avizează de către Consiliul Ştiinţific al Parcului Naţional Călimani.

Finanţarea activităţilor

Art.53 Finanţarea activităţilor conform planului de management în cadrul Parcului Naţional Călimani se poate asigura din fonduri provenite:

1. de la Regia Naţională a Pădurilor;
2. de la autorităţile locale;
3. din activităţi proprii şi din sistemul de tarife al Administraţiei Parcului Naţional Călimani R.A.;
4. din proiecte întocmite de Administraţia Parcului Naţional Călimani R.A. sau în colaborare cu alte organizaţii/instituţii şi finanţate prin programe locale, naţionale sau internaţionale;
5. din subvenţii, donaţii, sponsorizări, contribuţii;
6. alte surse de finanţare.

## Capitolul III. Dispoziţii finale

Art.54 Prezentul regulament poate fi modificat la propunerea Administraţiei Parcului Naţional Călimani R.A. cu acordul Consiliului Ştiinţific.

Art.55 Dispoziţiile prezentului regulament se aplică de către Administraţia Parcului Naţional Călimani R.A., Consiliul Ştiinţific precum şi de împuterniciţi ai Administraţiei Parcului Naţional Călimani R.A..

Art.56 Încălcarea prezentului regulament atrage, după caz, răspunderea contravenţională, penală, materială sau civilă conform prevederilor legale în vigoare.